Ureuëng Efraim jipeugah ubak Gideon, "Pakon kamoe nyoe hana neupakat bak watée droeneueh neubeurangkat neujak prang ureuëng Midian? Peu kheueh sabab jih kamoe nyoe neupeusaneut lagée nyan bagoe?" Meunan kheueh awaknyan jimeu kroéb-kroéb ubak Gideon.
2 Teuma Gideon geujaweueb, "Peue nyang ulôn peubuet hana kheueh meumakna meunyoe ulôn peubandeng deungon peue nyang ka awaknyoe peubuet. Bahpi nyang gata peubuet nyan cit bacut sagai, teuma nyang bacut nyan jiôh leubeh meuyuem nibak banmandum nyang ka jipeubuet lé banmandum pasokan ulôn.
3 Gata kheueh nyang ka meuteumé kuasa nibak Po teu Allah sampoe meuhase teupoh maté Oreb dan Zeeb, ban dua tukoh Midian nyan! Teubandeng deungon nyan, peu kheueh jasa ulôn?" Óh ka lheueh Gideon geupeugah lagée nyan, awaknyan hana beungéh le.
4 Bak watée nyan Gideon deungon ban lhée reutôh aneuëk buah gobnyan trok laju u meurandeh Krueng Yordan. Awaknyan ka hék that-that teuma mantong cit jitiyeub musoh.
5 Óh lheueh nyan awaknyan trok laju u Sukot. Di sinan Gideon geupeugah ubak peunduduek banda, "Gata tulông kheueh tabri keu aneuëk buah ulôn biôk peunajoh. Awaknyan ka hék that-that seudangkan kamoe mantong kamoe tiyeub Zebah dan Salmuna, raja-raja Midian nyan."
6 Teuma peumimpén-peumimpén di Sukot nyan jijaweueb, "Ah, gata nyoe gohlom tadrob Zebah dan Salmuna, gata ka talakée peunajoh! Keupeue guna jih aneuëk buah gata nyan teubri peunajoh?"
7 Teuma geupeugah lé Gideon, "Meunyoe meunan bah kheueh! Eunteuk meunyoe TUHAN ka geubri meunang keu ulôn ateueh Zebah dan Salmuna, gata ulôn sunuet deungon kayée meuduro nibak padang pasi!"
8 Óh lheuehnyan Gideon geujak lom meuneujak geuhnyan dan trok laju u Pnuel. Meunan cit disinan gobnyan geulakée peunajoh keu aneuëk buah geuh. Teuma geujaweueb lé ureuëng Pnuel saban cit lagée nyang ka jijaweueb lé ureuëng di Sukot.
9 Lé sababnyan Gideon geupeugah ubak awaknyan, "Eunteuk ulôn teuma lôn gisa deungon seulamat. Dan bak watéenyan ulôn teuma lôn peuhanco meunara banda nyoe!"
10 Bak watéenyan Zebah dan Salmuna deungon banmandum pasokan awaknyan teungoh na di Karkor. Nibak banmandum pasokan ureuëng-ureuëng padang pasi, teuma na kira-kira 15.000 droe mantong nyang na tinggai; 120.000 droe tantra ka habéh tiwaih.
11 Gideon geujak laju sitot rot bak bataih padang pasi di siblaih u timu Nobah dan Yogbeha laju geuseurang musoh ngon cara meudadak.
12 Zebah dan Salmuna, ban dua droe raja midian nyan laju jiplueng, teuma Gideon jipeuléb awaknyan dan geudrob, sampoe banmandum angkatan prang awaknyan ka jeuet keukaru hana meuteuntée.
13 Óh lheueh nyan nibak rot ueh teungoh geuwoe bak geujak meuprang nyan, Gideon geucok laju rot nyang meusineungoh meulalu Heres.
14 Di sinan jidrob teuma sidroe aneuëk muda nibak Sukot, laju gobnyan geutanyong bak ureuëng nyan nan-nan ureuëng malem agama nyang na di Sukot. Teuma ureuëngnyan laju jituléh nan-nan nyan keu Gideon -- banmandum nan-nan nyan na
77 droe.
15 Óh ka lheueh nyan Gideon laju geujak meurumpok deungon ureuëng patot-patot di banda nyan sira geupeugah, "Pasti gata mantong teuingat bahwa gata ka lheueh tatulak keu gata tulông ulôn, sabab ulôn gohlom ulôn droeb Zebah dan Salmuna, bukon? Gata hana tatem bri peunajoh keu aneuëk buah ulôn; padahai awaknyan teungoh hék that-that nibak watée nyan. Ngieng kheueh keunoe, nyoepat Zebah dan Salmuna."
16 Óh lheueh geupeugah lagéenyan Gideon laju geujakcok duro di padang pasi, laju ngon duronyan geuseunuet bansalam le ateueh ureuëng patot-patot di banda Sukot nyan.
17 Di Pnuel pi geureuloh dan geupeuhanco teuma meunara bandanyan meunan cit geupoh maté bubena ureuëng agam didalam banda nyan.
18 Óh lheuehnyan Gideon laju geutanyong ubak Zebah dan Salmuna, "Pakriban hi jih ureuëng-ureuëng nyang gata poh di Tabor nyan?" Zebah ngon Salmuna nyan laju jijaweueb, "Awaknyan banmandum lagée ruman gata, lagée keuturonan ureuëng bansawan."
19 "Nyan syedara-syedara ulôn -- aneuëk-aneuëk mak ulôn," geupeugah lé Gideon, "Seukira jih gatanyoe hana tapoh maté awaknyan, nyang jikeubit jih ulôn nyoe hana teuma ulôn poh maté gata."
20 Laju geupeugah lé Gideon ubak Yeter, aneuëk tuha gobnyan, "Gata poh maté banmandum awaknyan!" Teuma Yeter mantong muda. Teuma, gobnyan jitakot sampoe jihnyan hana jijeuet suit peudeueng jih lam sarong keu jipoh maté.
21 Jipeugah lé Zebah dan Salmuna bak Gideon, "Keunoe, meunyoe gata ureuëng agam, gatapoh maté kheueh kamoe ngon jaroe gata keudroe!" Teuma Gideon pih laju geupoh awaknyan geucok teuma banmandum piasan nyang na meugantung nibak takue unta Zebah dan Salmuna nyan.
22 ">
22 Óh lheueh nyan jipeugah kheueh lé umat Israel ubak Gideon, "Droeneueh ka neupeulheueh kamoe nibak keukuasaan ureuëng Midian. Sabab nyan bah kheueh droeneueh jeuet keupeumimpén kamoe -- droeneueh dan keuturonan droeneueh."
23 Geuseuôt lé Gideon, "Han jeuet, ulôn hana hase jeuet keupeumimpén gata; meunan cit deungon aneuëk ulôn hana hase. TUHAN kheueh peumimpén gata."
24 Teuma óh lheueh nyan Gideon geupeugah lom, "Teuma saboh nyang ulôn lakée; anteng-anteng nyang gata reubot nibak musoh, bah kheueh nyan banmandum gata jok ubak ulôn." (Ureuëng Midian lazem jih galak that jingui anteng-anteng nyang teupeuget nibak méuh; saban cit lagée ureuëng laén nyang tinggai di padang pasi.)
25 "Get," jaweueb awaknyan, "Deungon sigala seunang até teuma kamoe bri nyan keu droeneueh." Laju awaknyan jileueng siôn ija, óh lheueh nyan tieb-tieb ureuëng laju jiteuka jijak keubah anteng-anteng nyang jireupah nibak musoh u dalam ija nyang ka teuleueng nyan.
26 Banmandum anteng-anteng méuh nyang jijok ubak Gideon bak watée nyan brat jih rab dua ploh kilogram, gohlom jitamong keunan piasan-piasan, taloe takue, ija ungu nyang jingui lé raja-raja Midian, dan taloe takue nyang na teupeungui nibak takue unta-unta awaknyan.
27 ">
27 Nibak méuh nyan Gideon laju geupeuget saboh patong beurala, patong nyan geukeubah di gampông gobnyan, na kheueh di gampông Ofra. Banmandum ureuëng Israel jijak keunan keu jijak seumah patong beurala nyan, sampoe awaknyan hanale jipakoe ubak Po teu Allah. Dan hainyan ka jeuet keu taron nibak Gideon dan keuluwarga gobnyan.
28 Ureuëng Midian hana hase le jipeugah sapeue; awaknyan ka jipeutaloe lé ureuëng Israel. Deungon nyan aman kheueh nanggroe nyan peuet ploh thon treb jih simantong Gideon mantong udeb.
29 Óh ka lheueh meuprang nyang meukeubôk nyan, Gideon geuwoe laju u gampông droe geuh dan laju tinggai disinan.
30 Gobnyan na meu aneuëk tujoh ploh droe aneuëk agam, sabab peurumoh gobnyan ramé.
31 Na cit teuma gundek gobnyan di Sikhem; nibak gundek geuh nyan na teuma geumeu aneuëk sidroe aneuëk agam nyang geuboh nan Abimelekh.
32 Watée umu gobnyan ka tuha that barô kheueh Gideon aneuëk Yoas nyan meuninggai donya. Gobnyan teupeukubu nibak lampôh jrat Yoas, ureuëng syiek gobnyan. Jrat nyan na jih di Ofra, na kheueh banda kawöm Abiezer.
33 Óh ka lheueh Gideon meuninggai donya, ureuëng Israel ka hana seutia le ubak Po teu Allah. Awaknyan jiseumah dewa-dewa Baal dan jipeujeuet Baal-Berit keu dewa awaknyan.
34 Awaknyan hana meuiébadat le ubak Po teu Allah, TUHAN awaknyan, nyang ka peulheueh awaknyan nibak banmandum keukuasaan musoh bansikeulileng awaknyan.
35 Awaknyan pi hana jibalaih budo ateueh keuluwarga Gideon ateueh banmandum jasa Gideon keu umat Israel.
Wordproject® is a registered name of the International Biblical Association, a non-profit organization registered in Macau, China.